ఎఫ్‌డిలపై వడ్డీ రేట్ల పెంపు
-  హెచ్‌డిఎఫ్‌సి బ్యాంకు నిర్ణయం
న్యూఢిల్లీ : ప్రయివేటు రంగ విత్త సంస్థ హెచ్‌డిఎఫ్‌సి బ్యాంకు వివిధ కాలపరిమితి కలిగిన ఫిక్స్‌డ్‌ డిపాజిట్లపై వడ్డీ రేట్లను 0.6 శాతం వరకూ పెంచింది. సవరించిన వడ్డీ రేట్లు తక్షణమే అమల్లోకి వస్తాయని ఆ బ్యాంకు సోమవారం ఒక ప్రకటనలో వెల్లడించింది. ఆరు నెలల ఒకరోజు నుంచి 5సంవత్సరాల డిపాజిట్లపై పెంచిన వడ్డీ రేట్లను ఆ బ్యాంకు వెబ్‌సైట్‌లో ప్రచురించింది. 6-9నెలల వ్యవధి కలిగిన డిపాజిట్లపై 6.75శాతం వడ్డీరేటు అందించనుంది. 9 నెలల మూడు రోజుల నుంచి ఏడాది కాలపరిమితి కలిగిన డిపాజిట్లపై వడ్డీ రేటును 7.25శాతంగా నిర్ణయించింది. ఏడాది 17 రోజుల నుంచి రెండేళ్ల కాలపరిమితి ఎఫ్‌డిలపై 7.75 శాతం వడ్డీ అందించనుంది. మూడేళ్ల నుంచి ఐదేళ్ల డిపాజిట్లపై 7.60 శాతం వడ్డీ ఇవ్వాలని నిర్ణయించింది. ఎఫ్‌డీ రేట్లను పెంచడంతో రుణాలపై వడ్డీ రేట్లు కూడా పెంచడానికి ఆస్కారం ఉందని నిపుణులు భావిస్తున్నారు. ఇప్పటికే రెపో రేటును మరో పావు శాతం పెంచుతూ ఆర్‌బిఐ నిర్ణయం తీసుకుంది. రుణాలపై వడ్డీ రేటు పెరిగితే గహ, వాహన, వ్యక్తిగత రుణాలు తీసుకున్న కస్టమర్ల ఐఎంఐలు భారము కానున్నాయి. ఇప్పటికే ప్రభుత్వ రంగ సంస్థ ఎస్‌బిఐ కూడా డిపాజిట్లపై వడ్డీ రేట్లను పెంచిన విషయం తెలిసిందే.
మీ స్నేహితులకు రికమెండ్ చెయ్యండి